Man ernstig beseer ná buiteband ontplofShall Starbuck in die hospitaal. Foto: Verskaf. Shall Starbuck (20) van Middelburg in die Oos-Kaap het moontlik permanente skade aan sy oë opgedoen nadat ŉ vragmotor se buiteband in sy gesig ontplof het. Starbuck, ŉ werktuigkundige by ŉ motorhawe in die dorp, het Maandag glo sweiswerk aan ŉ vragmotor se wielvelling gedoen toe die buiteband ontplof het. “Die buiteband het in sy gesig ontplof,” het Starbuck se suster, Marissa, Woensdag aan Maroela Media gesê. “Sy veiligheidsbril het gebreek en die glasstukke het in sy oë in geskiet.” Hy het ook beserings en brandwonde aan sy gesig en arms opgedoen. Sy een arm is gebreek en sy hand is vergruis. Starbuck is ná die ongeluk na ŉ hospitaal in die dorp gehaas, vanwaar hy met ŉ ambulans na die Livingstone-hospitaal in Port Elizabeth geneem is. Marissa het intussen met haar broer se werkgewer gereël dat Starbuck na die Green Acres-privaathospitaal oorgeplaas word vir verdere behandeling. “Hy is in baie goeie hande, en sy dokter is tevrede met sy vordering tot dusver. My ma Reynette, waak by sy bed. Die swelling op sy gesig het al gesak, en hy kan bietjie praat, maar die dokter is nog onseker oor sy oë. Tyd sal leer of daar permanente skade is. Hy kan dalk sy regteroog verloor.” Dit is in die stadium nog nie bekend hoe lank Starbuck behandeling sal moet ondergaan nie.